Diari Oficial de la Generalitat Valenciana


Sumari del DOGV 9039, del 11-03-2021 (2021/1881)

Notificació de la sentència dictada en el judici verbal número 737/2019.
------------------------------------------------------------------------

### Dades del document

Número de DOGV
:   9039

Data del DOGV
:   11-03-2021

Secció del DOGV
:   IV. ADMINISTRACIÓ DE JUSTÍCIA

Número del document
:   2021/1881


Organisme emissor
:   Jutjat de Primera Instància Número 1 d'Orihuela

Tipus de document
:   Edicte

Notificació de la sentència dictada en el judici verbal número 737/2019. [2021/1881]  
En el procediment a què s'ha fet referència, s'ha dictat la resolució que, literalment, és com segueix:  
  
«Sentència número 56/2021  
Orihuela, 16 de febrer de 2021  
Jesús Sánchez Ruiz, magistrat jutge del Jutjat de Primera Instància número 1 d'Orihuela i del seu partit judicial, he vist les actuacions del judici verbal número 737/2019, promogudes a instàncies de la Sociedad de Gestión de Activos Procedentes de la Reestructuración Bancaria, SA (d'ara en avant, SAREB), representada pel procurador dels tribunals el senyor Jiménez López i assistida del lletrat el senyor Alabadí Toledo, contra els ocupants ignorats que es troben en l'immoble siti a Almoradí (Alacant), carrer El Molino, 1 (edifici Vegamar I), escala 6, planta 3a, porta 1a, declarats en situació de rebel·lia processal, sobre desnonament per precari i sobre la base dels següents fets.  
Antecedents de fet  
Primer. El 3 de juny de 2019 va tindre entrada en aquest jutjat la demanda de judici verbal 737/2019, interposada per la representació processal de Sociedad de Gestión de Activos Procedentes de la Reestructuración Bancaria, SA, contra els ocupants ignorats de l'immoble siti a Almoradí (Alacant), carrer El Molino, 1 (edifici Vegamar I), escala 6, planta 3a, porta 1a, en la qual, amb l'al·legació prèvia dels fets i fonaments de dret, suplicava que es dicte sentència estimatòria de la seua demanda per la qual es declare que pertoca el desnonament dels demandats de l'habitatge esmentat i el llançament dels ocupants de l'immoble, a qui condemne a l'abonament de les costes causades en aquest procediment.  
En concret, els fets en els quals es fonamenta la demanda són els derivats de l'ocupació que ostenten els demandats de l'immoble esmentat en l'escrit rector de la seua demanda, la titularitat dominical de la qual correspon a l'actora, ocupació que ostenta sense pagar cap renda o mercé i sense cap títol que justifique o legitime l'ocupació.  
Segon. Admesa a tràmit la demanda, per decret es va disposar la citació dels demandats perquè procediren a contestar a la demanda dins del termini de 20 dies, cosa que no va tindre lloc dins del termini i en la forma escaient, per la qual cosa van ser declarats en situació processal de rebel·lia, mitjançant diligència d'ordenació de data 5 de febrer de 2021.  
En l'acte de citació practicat per l'SCNE, no han sigut identificats els ocupants en l'habitatge.  
Tercer. Requerides les parts perquè es pronunciaren sobre la pertinència de celebrar vista, la part demandant va entendre que no era necessari celebrar-la, per la qual cosa, admesa la prova documental que obra en les actuacions, van quedar, sense més tràmits, pendents del dictat d'aquesta sentència.  
Quart. En la tramitació d'aquest procediment s'han observat els preceptes legals esmentats i tots altres que hi són aplicables de manera general i pertinent.  
Fonaments de dret  
Primer. La representació processal de la demandant exercita acció de desnonament per precari respecte de l'habitatge esmentat en el seu escrit rector de demanda, en concret, l'immoble siti a Almoradí (Alacant), carrer El Molino, 1 (edifici Vegamar I), escala 6, planta 3a, porta 1a. S'al·lega, en suport de la seua pretensió, que la seua representada és la propietària i titular legítima de l'habitatge objecte d'aquest procediment, després d'haver-lo adquirit mitjançant decret d'adjudicació dictat a favor seu en data 15 de febrer de 2017 en el procediment de concurs abreujat 572/2009, seguit en el Jutjat Mercantil número 2 d'Alacant. Aquest títol de propietat ha tingut accés al Registre de la Propietat d'Almoradí.  
Enfront d'això, els demandats es troben en situació processal de rebel·lia, per la qual cosa no existeix sobre aquest tema cap contestació, verbal o escrita. Ara bé, aquesta situació, d'acord amb el que disposa l'article 496 de la Llei d'enjudiciament civil, no suposa ni assentiment ni admissió tàcita dels fets al·legats de contrari, per la qual cosa el demandant està exigit a provar-los perquè prospere la seua acció.  
  
Segon. Centrada la controvèrsia, es resol.  
Sobre aquest tema, resulta reglat portar a col·lació la doctrina reiterada en relació amb el desaparegut judici, especial i sumari, de desnonament, del títol XVII del llibre II de la Llei d'enjudiciament civil de 1881 (sentències del Tribunal Suprem de 18 de desembre de 1953, 17 de maig de 1969 i 14 d'abril de 1992), on aquesta classe de judicis, atés el seu caràcter sumari, no admetien el plantejament ni decisió de qüestions complexes que depassaven el seu estret àmbit i requerien una més àmplia discussió en el judici declaratiu ordinari.  
En l'actualitat, però, d'acord amb l'article 250, 1, 2n de la Llei 1/2000, de 7 de gener, d'enjudiciament civil, l'acció de desnonament per precari únicament pot ventilar-se en el judici verbal regulat en el títol III del llibre II de la Llei 1/2000, que és un judici declaratiu, sense limitació d'al·legació i prova i que, per tant, admet la discussió i l'acreditació en aquest de qualsevol qüestió complexa que puga ser oposada per les parts, però en el qual no ha d'oblidar-se que està delimitat als supòsits en què es pretenga la recuperació de la plena possessió d'una finca rústica o urbana, cedida en precari, això és, basat des de l'inici en la mera tolerància de l'amo; en queden exclosos els supòsits en què, malgrat que la possessió estiga emparada per algun títol a l'origen, aquest haja perdut virtualitat.  
Aquest és el criteri seguit per les audiències provincials: (entre altres, SAP Almeria, Secció 1a de 3-9-03, de 5-9-03; SAP Girona de 18-3-05; SAP Almeria, Secc.2a, de 29-3-05; SA.P. Astúries, Secc. 6a, de 11-4-05; SAP Santa Cruz de Tenerife, Secc. 4a, de 21-11-05; SAP Múrcia de 25-11-05; SAP Balears, Secc. 5a, de 8-9-06).  
La jurisprudència, en suma, ha anat gradualment ampliant el concepte del precari fins a comprendre no només els supòsits en què es posseeix una cosa amb la tolerància o per compte del seu amo, sinó també tots aquells en què la tinença del demandat no se sustenta en cap títol i presenta caràcters d'abusiva (STS 29.02.2000).  
Així les coses, la prosperabilitat de l'acció de desnonament exercitada en aquest procés requerirà la concurrència dels requisits següents: 1r. La possessió real de la finca en qüestió pel demandant a títol d'amo o qualsevol altre dret real que li permeta el seu gaudi. 2n. La possessió material mancada de títol i sense pagament de mercé pel demandat.  
Valorada la prova documental aportada amb la demanda, es considera acreditada la concurrència de tots els requisits perquè prospere l'acció. Així, el primer d'aquests, és a dir, la titularitat de la finca objecte de desnonament correspon a l'actora, per haver-la adquirida mitjançant decret d'adjudicació dictat a favor seu en data 15 de febrer de 2017 en el procediment concurs abreujat 572/2009, seguit en el Jutjat Mercantil número 2 d'Alacant, la qual cosa converteix en legítima propietària la demandant i titular dominical d'aquesta. D'altra banda, no consta l'existència de cap títol aportat pel demandat que legitime la possessió. Els demandats identificats no van comparéixer en aquest procediment i, davant d'aquesta absència de títol, la demandant té inscrita la seua titularitat en el Registre de la Propietat d'Almoradí, en concret, es tracta de la finca registral 26.062.  
Així les coses, ha de prosperar l'acció de desnonament per precari exercitada per la representació de la part actora.  
Tercer. D'acord amb el que disposa l'article 394 de la Llei d'enjudiciament civil i en la mesura que la demanda ha sigut estimada íntegrament, s'imposen les costes del procés als demandats.  
Vistos els preceptes esmentats i tots altres que hi són aplicables de manera general i pertinent.  
  
Dispositiva  
Estime la demanda interposada per la representació processal de l'entitat Sociedad de Gestión de Activos Procedentes de la Reestructuración Bancaria, SA, amb els pronunciaments següents:  
1r. Declare el desnonament per precari dels ocupants ignorats de l'immoble siti a Almoradí (Alacant), carrer El Molino, 1, (edifici Vegamar I), escala 6, planta 3a, porta 1a, amb l'advertència de llançament el dia 6 de maig de 2021, a les 10.15 hores, en el cas que no desallotgen l'habitatge esmentat, que es correspon amb la finca registral 26.062 inscrita en el Registre de la Propietat d'Almoradí.  
2n. S'imposen les costes del procés als demandats.  
Contra aquesta resolució, que serà notificada a les parts, s'hi pot interposar un recurs d'apel·lació en els termes establits en els articles 455 i següents de la Lec i dins del termini de 20 dies comptador a partir de l'endemà de la notificació d'aquesta resolució.  
Juntament amb l'escrit d'interposició del recurs, han d'aportar-se, si és el cas, els documents següents, sense els quals no s'admetrà a tràmit el recurs d'apel·lació: 1. Justificant d'ingrés de depòsit per import de 50 euros en el compte de consignacions del jutjat (1777) amb la indicació del concepte 02 relatiu al recurs d'apel·lació. 2. Si és procedent, model 696 d'autoliquidació de la taxa per l'exercici de l'activitat jurisdiccional prevista en la Llei 10/2012, de 20 de novembre, o, si és el cas, la documentació que n'acredite l'exempció.  
Expediu una testimoniança d'aquesta sentència, que cal portar a les actuacions que l'han motivada i l'original quedarà en aquest llibre.  
Protecció de dades de caràcter personal. Es fa saber, expressament, a totes les parts, tercers, operadors jurídics i totes altres persones o entitats que siguen receptores d'aquesta resolució que hauran de guardar total i absoluta confidencialitat de totes les dades de caràcter personal contingudes en aquesta; queda terminantment prohibida la transmissió, cessió i/o comunicació d'aquestes dades de caràcter personal per qualsevol mitjà o procediment. Aquestes dades han de ser tractades exclusivament per a les finalitats pròpies de l'Administració de justícia. Tot això, d'acord amb el que es disposa en la Llei orgànica 15/1999, de 13 de desembre, de protecció de dades de caràcter personal, la Llei 3/2018, de 5 de desembre, de protecció de dades personals i garantia dels drets digitals, i altra legislació concordant, amb l'advertència d'incórrer en les responsabilitats administratives, civils o penals que pertoquen.  
  
Aquesta és la meua sentència que, definitivament jutjant en primera instància, pronuncie, mane i signe. Jesús Sánchez Ruiz, magistrat jutge del Jutjat de Primera Instància número 1 d'Orihuela i del seu partit judicial.»  
  
Publicació. La sentència anterior ha sigut llegida i publicada pel jutge, mentre celebrava audiència pública en el dia de hui, que és el de la seua data, davant de mi, lletrada de l'Administració de justícia. En done fe.  
I, atés que es desconeix el parador d'ocupants ignorats de l'habitatge siti al carrer El Molino, I, ed. Vegamar I, esc. 6, planta 3a, porta 1a, Almoradí, estenc aquest edicte perquè valga de notificació/citació/requeriment.  
  
Orihuela, 19 de febrer de 2021.- La lletrada de l'Administració de justícia: M. Llanos Cejudo Podio.